Predkladacia správa

 
            Uznesením vlády SR č. 396 zo 17. apríla 2002 bolo uložené ministrovi dopravy, pôšt a telekomunikácií SR v bode B.2. „predkladať na rokovanie vlády správu o výkone práv akcionára v akciových spoločnostiach so 100% majetkovou účasťou štátu“ každoročne v termíne do 30. júna.

V súčasnosti je v  pôsobnosti Ministerstva dopravy, pôšt a telekomunikácií SR šesť akciových spoločností so 100% majetkovou účasťou štátu, a to:
 
Železničná spoločnosť Slovensko, a.s.,
Železničná spoločnosť Cargo Slovakia, a.s.,
Slovenská pošta, a.s.,
Národná diaľničná spoločnosť, a.s.,
Technická obnova a ochrana železníc, a.s.,
Verejné prístavy, a.s.

            Akcionár, ktorým je štát v zastúpení Ministerstva dopravy, pôšt a telekomunikácií SR, vykonával svoje práva a povinnosti v uvedených spoločnostiach prostredníctvom valných zhromaždení a svojich rozhodnutí podľa § 190 ods. 1 zákona č. 513/1991 Zb. Obchodný zákonník v znení neskorších predpisov. 

            Materiál obsahuje všeobecné informácie o všetkých spoločnostiach a informácie o výkone akcionárskych práv v pôsobnosti valných zhromaždení. 

            V súlade s čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky materiál nebol zaslaný na pripomienkové konanie.

            Predmetný materiál má len informatívny charakter a nemá dopad na verejné financie, na hospodárenie podnikateľskej sféry a iných právnických osôb, na životné prostredie a zamestnanosť.